b'\n_START_ARTICLE_\nJavos marabu\n_START_SECTION_\nPaplitimas\n_START_PARAGRAPH_\nAptinkamas Kambod\xc5\xbeoje, Nepale, Banglade\xc5\xa1e, Mianmare, Laose, Malaizijoje, Brun\xc4\x97juje, Vietname, Tailande. Indijoje did\xc5\xbeiausios kolonijos yra Asame, Vakar\xc5\xb3 Bengalijoje, Bihare. Indonezijoje did\xc5\xbeiausia populiacija yra Sumatroje. Atklysta \xc4\xaf Butan\xc4\x85. Manoma, kad Kinijoje ir Singap\xc5\xabre jau i\xc5\xa1nyk\xc4\x99s.\n_START_SECTION_\nI\xc5\xa1vaizda\n_START_PARAGRAPH_\nStambesnis u\xc5\xbe balt\xc4\x85j\xc4\xaf gandr\xc4\x85. K\xc5\xabno ilgis 122\xe2\x80\x93129\xc2\xa0cm, atstumas tarp sparnugali\xc5\xb3\xc2\xa0\xe2\x80\x93 210\xc2\xa0cm. Sveria 8,9\xc2\xa0kg. Patinai stambesni u\xc5\xbe pateles. Ilgas kaklas ir ilgos kojos. Sparnai ilgi, plat\xc5\xabs. Nugara, uodega ir sparnai blizgiai juodos spalvos. Kr\xc5\xabtin\xc4\x97, pilvas ir pauodegys yra baltos spalvos. Galva ir kaklas neapaug\xc4\x99 plunksnomis, tik vietomis styro \xc5\xa1erius primenan\xc4\x8dios plunksnos. Kaklas ir galva yra geltonos spalvos. Galvos \xc5\xa1onai yra raudono vyno spalvos, kakta \xc5\xa1viesiai gelsva. Ilgas, stambus snapas yra pilkas. Kojos pilkos, da\xc5\xbenai apsine\xc5\xa1usios \xc5\xa1lapimo r\xc5\xabg\xc5\xa1timi._NEWLINE_Pauk\xc5\xa1\xc4\x8di\xc5\xb3 tuoktuvi\xc5\xb3 metu veido oda paraudonuoja. Ant patin\xc5\xb3 sparn\xc5\xb3 vidurini\xc5\xb3 plunksn\xc5\xb3 atsiranda vario spalvos d\xc4\x97m\xc4\x97s._NEWLINE_Jaunikliai yra pilkos spalvos, nugaros ir sparn\xc5\xb3 plunksnos neblizga. Aplink kakl\xc4\x85 turi \xc5\xa1iek tiek plunksn\xc5\xb3.\n_START_SECTION_\nBiologija\n_START_PARAGRAPH_\nLaikosi \xc5\xa1alia pla\xc4\x8di\xc5\xb3 upi\xc5\xb3, e\xc5\xbeer\xc5\xb3, pelk\xc4\x97se, mangrov\xc4\x97se, g\xc4\x97lose ir druskingose \xc5\xa1lapyn\xc4\x97se, mi\xc5\xa1kingose teritorijose. S\xc4\x97sl\xc5\xabs. Neturi balso styg\xc5\xb3. Poravimosi metu \xc5\xa1narp\xc5\xa1\xc4\x8dia, urzgia, kalena snapu. Skrenda \xc4\xaftrauk\xc4\x99s kakl\xc4\x85. Ne\xc5\xa1ami \xc5\xa1ilt\xc5\xb3 oro srovi\xc5\xb3 pakyla gana auk\xc5\xa1tai. Pla\xc4\x8di\xc5\xb3 sparn\xc5\xb3 d\xc4\x97ka gali sklandyti._NEWLINE_Minta varl\xc4\x97mis, \xc5\xbeuvimi, vabzd\xc5\xbeiais, jaunais pauk\xc5\xa1\xc4\x8diais, drie\xc5\xbeais, grau\xc5\xbeikais, v\xc4\x97\xc5\xbeiagyviais ir maita. Grobio tyko stov\xc4\x97damas arba braidydamas._NEWLINE_Da\xc5\xbeniausiai monogamai. Pauk\xc5\xa1\xc4\x8di\xc5\xb3 tuoktuv\xc4\x97s prasideda sausuoju met\xc5\xb3 laiku. Veisiasi nedidel\xc4\x97se kolonijose, kartu su kitais vandens pauk\xc5\xa1\xc4\x8diais. Patinas, rad\xc4\x99s tinkam\xc4\x85 viet\xc4\x85 lizdui krauti, nubaido konkurentus. Lizdaviet\xc4\x97\xc2\xa0\xe2\x80\x93 beveik horizontaliai augan\xc4\x8diose med\xc5\xbei\xc5\xb3 \xc5\xa1akose. Lizd\xc4\x85 krauna abu partneriai i\xc5\xa1 \xc5\xa1ak\xc5\xb3, bambuk\xc5\xb3 stieb\xc5\xb3, i\xc5\xa1kloja \xc5\xbeole ir lapais. Lizdas 1\xc2\xa0m skersmens. D\xc4\x97tyje 1\xc2\xa0\xe2\x80\x93 4 kiau\xc5\xa1iniai, kurie padedami 1- 3 dien\xc5\xb3 intervalu. Peri abu t\xc4\x97vai 28\xc2\xa0\xe2\x80\x93 30 dien\xc5\xb3. I\xc5\xa1sirit\xc4\x99 pauk\xc5\xa1\xc4\x8diukai apaug\xc4\x99 pilkais p\xc5\xabkais. Jauniklius maitina abu t\xc4\x97vai. Nuo kar\xc5\xa1\xc4\x8dio jauniklius saugo i\xc5\xa1skleid\xc4\x99 sparnus ir sudarydami \xc5\xa1e\xc5\xa1\xc4\x97l\xc4\xaf, taip pat ne\xc5\xa1a vanden\xc4\xaf ir juo v\xc4\x97sina jauniklius. Jauniklius maitina 47\xc2\xa0\xe2\x80\x93 52 dienas, po 5 m\xc4\x97nesi\xc5\xb3 jaunikliai tampa savaranki\xc5\xa1ki._NEWLINE_Kartos trukm\xc4\x97\xc2\xa0\xe2\x80\x93 16,1\xc2\xa0m.'